Публикация на заявка за изменение на равнището на Съюза на продуктовата спецификация на наименование в лозаро-винарския сектор съгласно член 97, параграф 3 от Регламент (ЕС) № 1308/2013 на Европейския парламент и на Съвета.

(2022/C 295/05)

Настоящата публикация предоставя право на възражение срещу заявката по смисъла на член 98 от Регламент (ЕС) № 1308/2013 на Европейския парламент и на Съвета (1) в срок от два месеца от датата на настоящата публикация.

ЗАЯВКА ЗА ИЗМЕНЕНИЕ НА РАВНИЩЕТО НА СЪЮЗА НА СПЕЦИФИКАЦИЯТА НА ПРОДУКТА

„BIANCO DI CUSTOZA/CUSTOZA“

PDO-IT-A0468-AM03

Дата на подаване на заявлението: 9.7.2019 г.

1. Заявител и законен интерес

Consorzio Tutela Vino Custoza DOC [сдружение за закрила на контролираното наименование за произход на вино „Custoza“]

Сдружение за закрила — страна със законен интерес при подаване на настоящото заявление

2. Рубрика от спецификацията на продукта, която подлежи на изменение/изменения

☒ Наименование на продукта

☐ Категория на лозаро-винарския продукт

☐ Връзка

☒ Пазарни ограничения

3. Описание и основания за изменението

3.1. Изменение на името на защитеното наименование за произход от „Bianco di Custoza/Custoza“ на „Custoza“

Изменение на името на защитеното наименование за произход от „Bianco di Custoza/Custoza“ на „Custoza“.

В продължение на повече от 10 години спецификацията на продукта позволява вината да бъдат известни като „Custoza“, както и с традиционното наименование „Bianco di Custoza“. „Custoza“ вече е единственото наименование, използвано от винопроизводителите и признато от потребителите, така че вече няма причина за запазване на двойното наименование.

Настоящото изменение включва промяна на наименованието в точки 1.1 (Наименование/наименования)), 1.4 (Описание на виното/вината), 1.5.2 (Максимални добиви), 1.6 ( Определен географски район), 1.8 (Връзка с географския район) и 1.9 (Други условия) от единния документ.

3.2. Добавяне на ограничение за района на бутилиране

a) Въвежда се изискване бутилирането (и процесът на сушене на гроздето за производство само на вино Passito) да се извършват в рамките на определения в член 3 район на производство, въпреки че се запазват вече съществуващите права на производителите, които традиционно са бутилирали вино извън определения район на производство. Прилагането на изискването за ограничаване на бутилирането на ЗНП „Custoza“ до района на производство — изискване, прилагано от други известни наименования на вина — представлява също така голяма стъпка напред към повишаване на качеството, предлагано от наименованието, което има за цел да превърне „Custoza“ в едно от най-важните исторически наименования. Отличителните характеристики и качества, които районът на произход придава на вината със ЗНП „Custoza“, са по-добре защитени чрез бутилиране на виното в рамките на района на производство, тъй като това означава, че всички технически правила за транспорт и бутилиране се прилагат и изпълняват под отговорността и с професионалната компетентност на винопроизводителите от същия определен район. Чрез това задължение се избягват евентуалните рискове при транспорт извън района на винопроизводство, като например: окисляване и термичен стрес поради високи или ниски температури и влошаване на качеството на продукта, което засяга отрицателно химичните и физичните му свойства (киселинност, полифеноли и вещества, които придават цвят) и органолептичните му характеристики (цвят, аромат, вкус), както и неговата стабилност. Рискът от микробиологично замърсяване (с бактерии, вируси, гъбички, плесени или дрожди) също е намален. Това изискване е от полза за операторите, които са наясно с рисковете и са отговорни за запазването на качеството на ЗНП, и дава на потребителите увереност относно произхода и качеството на вината и тяхното съответствие със спецификацията на продукта. Освен това когато районът е по-малък, проверките от страна на компетентните органи са по-ефективни. Изключението от това правило за операторите, които традиционно бутилират вина „Custoza“, е обосновано от факта, че тези оператори са доказали своята компетентност и познания за наименованието, като по този начин допринасят за гарантиране на качеството, което се изисква за това вино.

б) Установено е и е потвърдено, че зоната за производство на вида spumante (пенливо вино), включително вторичната ферментация и бутилирането, трябва да бъде в рамките на района на производство и в провинциите Brescia, Mantua, Trento, Treviso и Vicenza. В съответствие със същите принципи на закрила и компетентност, изложени в предходния параграф, за да се защитят традиционните оператори, районът на производство на пенливи вина остава непроменен. Настоящото изменение се отнася до точка 1.9 от единния документ и член 5 от спецификацията на продукта.

ЕДИНЕН ДОКУМЕНТ

1. Наименование на продукта

Custoza

2. Вид на географското означение

ЗНП — защитено наименование за произход

3. Категории лозаро-винарски продукти

1. Вина

5. Качествено пенливо вино

15. Вино от стафидирано грозде

4. Описание на виното (вината)

„Custoza“, категория 1: Вина

Цвят: сламеножълт, понякога с бледозелени оттенъци;

Мирис: плодов, характерен, леко ароматен;

Вкус: наситен, деликатен, с точно необходимата плътност;

Минимално общо алкохолно съдържание в обемни проценти: 11 %;

Минимален беззахарен екстракт: 17 g/l;

Остатъчни редуциращи захари: максимум 7 g/kg.

Останалите аналитични параметри, които не фигурират в таблицата по-долу, са в съответствие с пределните стойности, предвидени в националното законодателство и в законодателството на ЕС.

Общи аналитични характеристики Максимално общо алкохолно съдържание (в об. %) Минимално действително алкохолно съдържание (в об. %) Минимална обща киселинност 4,5 изразена в грамове винена киселина на литър. Максимално съдържание на летливи киселини (милиеквиваленти на литър) Максимално съдържание на общ серен диоксид (милиграми на литър)

„Custoza“ Riserva, категория 1: Вино

Цвят: сламеножълт до златист с променлива наситеност;

Мирис: интензивен, характерен, леко ароматен;

Вкус: хармоничен, наситен, с точно необходимата плътност;

Минимално общо алкохолно съдържание в обемни проценти: 12,5 %;

Минимален беззахарен екстракт: 20 g/l;

Остатъчни редуциращи захари: максимум 7 g/kg.

Останалите аналитични параметри, които не фигурират в таблицата по-долу, са в съответствие с пределните стойности, предвидени в националното законодателство и в законодателството на ЕС.

Общи аналитични характеристики Максимално общо алкохолно съдържание (в об. %) Минимално действително алкохолно съдържание (в об. %) Минимална обща киселинност 4,5 изразена в грамове винена киселина на литър. Максимално съдържание на летливи киселини (милиеквиваленти на литър) Максимално съдържание на общ серен диоксид (милиграми на литър)

„Custoza“ superior, категория 1: Вино

Цвят: сламеножълт, при отлежаване — до златист;

Мирис: приятен, характерен, леко ароматен;

Вкус: хармоничен, с добре изразена плътност;

Минимално общо алкохолно съдържание в обемни проценти: 12,50 %;

Минимален беззахарен екстракт: 20 g/l;

Остатъчни редуциращи захари: максимум 7 g/kg.

Останалите аналитични параметри, които не фигурират в таблицата по-долу, са в съответствие с пределните стойности, предвидени в националното законодателство и в законодателството на ЕС.

Общи аналитични характеристики Максимално общо алкохолно съдържание (в об. %) Минимално действително алкохолно съдържание (в об. %) Минимална обща киселинност 4,5 изразена в грамове винена киселина на литър. Максимално съдържание на летливи киселини (милиеквиваленти на литър) Максимално съдържание на общ серен диоксид (милиграми на литър)

„Custoza“, категория 5: качествено пенливо вино

Пяна: фина, устойчива;

Цвят: сламеножълт с променлива наситеност, с възможни златисти отблясъци;

Мирис: уханен, плодов и леко ароматен, когато виното е произведено по метода Charmat; фин, елегантен и характерен, ако виното е ферментирало в бутилката;

Вкус: свеж, наситен, фин и хармоничен; от брют натюр до полусухо;

Минимално общо алкохолно съдържание в обемни проценти: 11,5 %;

Минимален беззахарен екстракт: 15 g/l

Останалите аналитични параметри, които не фигурират в таблицата по-долу, са в съответствие с пределните стойности, предвидени в националното законодателство и в законодателството на ЕС.

Общи аналитични характеристики Максимално общо алкохолно съдържание (в об. %) Минимално действително алкохолно съдържание (в об. %) Минимална обща киселинност 5,0, изразена в грамове винена киселина на литър. Максимално съдържание на летливи киселини (милиеквиваленти на литър) Максимално съдържание на общ серен диоксид (милиграми на литър)

„Custoza“ passito (вино от стафидирано грозде), категория 15

Цвят: златистожълт;

Мирис: наситен и плодов;

Вкус: от приятен до сладък, балансиран, леко ароматен

Минимално общо алкохолно съдържание в обемни проценти: 15 %;

Минимален беззахарен екстракт: 22 g/l.

Останалите аналитични параметри, които не фигурират в таблицата по-долу, са в съответствие с пределните стойности, предвидени в националното законодателство и в законодателството на ЕС.

Общи аналитични характеристики Максимално общо алкохолно съдържание (в об. %) Минимално действително алкохолно съдържание (в об. %) 12,00 Минимална обща киселинност 4,5 изразена в грамове винена киселина на литър. Максимално съдържание на летливи киселини (милиеквиваленти на литър) Максимално съдържание на общ серен диоксид (милиграми на литър)

5. Винопроизводствени практики

а) Специфични енологични практики

-

б) Максимални добиви

1. „Custoza“ 13 000 kg грозде от хектар

2. „Custoza“ superiore 12 000 kg грозде от хектар

3. „Custoza“ riserva 13 000 kg грозде от хектар

4. Custozа качествено пенливо вино 13 000 kg грозде от хектар

5. „Custoza“ passito (категория вино от стафидирано грозде) 5 000 kg грозде от хектар

6. Определен географски район

Вината „Custoza“ DOC се произвеждат в район, който обхваща всички посочени по-долу общини или част от тях: Sommacampagna, Villafranca di Verona, Valeggio sul Mincio, Peschiera del Garda, Lazise, Castelnuovo del Garda, Pastrengo, Bussolengo и Sona. Районът е определен както следва: започвайки южно от град Sommacampagna, от областта Cesure (надморска височина 89 m), границата се простира на югозапад по протежение на напоителния канал на сдружението Consorzio di bonifica dell’Alto Agro Veronese чак до местността Boscone, като се съединява с пътя към Villafranca за кратка отсечка, преди да се слее с общинския път, който преминава през Pozzomoretto и Colombara. След това границата достига до общинския път близо до Cà Delia, като следва този път покрай C. Nuova Pigno и Le Grattarole чак до кръстовището с провинциалния път Villafranca-Valeggio, с който след това се съединява чак до град Valeggio sul Mincio. След това границата върви на юг по протежение на общинския път към Pozzolo чак до местността C. Buse, където се слива с пътя, пресичащ напоителния канал Seriola Prevaldesca, който следва в северна посока чак до моста, известен като Ponte Lungo. След като пресича този мост, границата следва напоителния канал Seriosa Serenelli в южна посока чак до границата с провинция Мантуа и регион Ломбардия (надморска височина 63 m). Граничната линия след това се връща на север по протежението на границата на региона, като пресича местностите Pignolada, Staffalonero, Prandina, Stazione di Salionze, Villa, Dolci и Pontata, и след това се отдалечава от границата, следвайки пътя Broglie-Madonna del Frassino за много кратка отсечка към североизточната част чак до мястото близо до Pignolini, където пресича магистрала Serenissima. След това граничната линия следва селския пътя, минаващ на изток от Cà Gozzetto, преминава през Cà Serraglio, преминава на запад от мястото с надморска височина 101 m и завършва в Cà Berra Nuova (надморска височина 91 m) на брега на езерото Фрасино. След това граничната линия върви по брега на езерото за кратка отсечка, преди да се слее с пътя, който преминава през Bertoletta, и достига до крайпътната постройка по железопътната линия на надморска височина 84 m. След това тя следва железопътната линия на изток до следващата крайпътна постройка на надморска височина 84 m, преди да завие по пътя, който преминава край Villa Montresor и продължава до Cappuccini на брега на езерото Гарда. От Cappuccini граничната линия следва източния бряг на езерото Гарда, преди да завие към сушата близо до пристанището Pacengo, следвайки пътя покрай местата с надморска височина 93 m и 107 m и надолу от Pacengo към Cà Allegri. След това тя следва общинския път Pacengo чак до C. Fontana Fredda, преди да се изкачи по друг селски път, преминавайки край надморска височина 122 m, чак до местността Le Tende. Оттам тя върви по пътя Pacengo-Colà чак до C. alle Croci, преди да се спусне на югоизток по пътя край местата с надморска височина 118 m и 113 m и през Sarnighe, като се среща с границата между общините Lazise и Castelnuovo на надморска височина 112 m. След това линията се изкачва отново, отправяйки се на север по протежението на границата на общината, преди да се слее с границата между общините Lazise и Pastrengo близо до местността Mirandola, като следва тази граница до пресечката с провинциалния път Verona-Lago на запад от Osteria Vecchia. Граничната линия следва този път към Verona (на изток), докато не стигне мястото близо до Bussolengo, където се слива с общинския път Cristo близо до надморска височина 130 m; след това тя продължава по протежението на общинския път Palazzolo чак до мястото, където магистрала Brennerо пресича общинската граница Bussolengo-Sona. Линията след това следва тази общинска граница в източна посока чак до местността Civel, където се слива с провинциалния път Bussolengo-Sommacampagna. Следва този път, докато — след като пресече Sommacampagna — достигне пътя към Custoza и го следва чак до началната точка в местността Cesure. На запад от местността Broglie районът включва и малка територия в община Peschiera del Garda, в т.ч. района на Monte Zecchino, и е определен, както следва: от селския път на юг от Broglie (близо до старото начално училище) линията на границата върви на запад към Cà Boschetti и Cà Rondinelli, след което следва границата на провинцията и на региона през Cà Boffei, Soregone, Cà Nuova Bazzoli и след това следва пътя към Broglie, докато не пресече селския път, където е била началната точка.

7. Винен сорт (винени сортове) грозде

Chardonnay B.

Cortese B — Bianca Fernanda

Garganega B. — Garganego

Garganega B. — Grecanico dorato B.

Malvasia bianca B. — Iuvarella

Malvasia Bianca B. — Malvasia

Malvasia bianca B. — Verdina

Manzoni Bianco B. — Incrocio Manzoni 6.0.13 B [хибрид на Manzoni].

Pinot Bianco B.

Pinot Bianco B. — Pinot

Pinot Bianco B. — Pinot Blanc

Riesling italico B. — Riesling

Riesling renano B. — Riesling

Tocai Friulano B.

Tocai Friulano B. — Tuchì

Trebbiano Toscano B. — Biancame B.

Trebbiano Toscano B. — Procanico

Trebbiano Toscano B. — Trebbiano

Trebbiano Toscano B. — Ugni Blanc

8. Описание на връзката или връзките

Специфични характеристики на географския район

Природни фактори

Не особено обширният район на производство на вината „Custoza“ заема голяма част от южните склонове на хълмовете от тип морени, разположени между покрайнините на Верона и езерото Гарда.

На югозапад районът на производство граничи с река Минчо.

Районът обхваща терените, принадлежащи както на източната амфитеатрална континентална част от тип морени до езерото Гарда, така и на тясно свързаните с нея флувиоглациални долини, в които материалите са сходни по състав, макар и не точно по произход. Тези морени, богати на минерали и микроелементи, благоприятстват добрите добиви и балансирания органолептичен състав на гроздето.

По-подробно, моренният ландшафт, характерен за района на производство на „Custoza“ DOC, е формиран от компактна поредица от продълговати хълмове, разположени в концентрични формации; те не са стръмни, като денивелациите варират от 50 до 100 метра. Тъй като тези хълмове са били формирани от наносите, оставени от същите ледници, които са образували намиращото се в близост езеро Гарда, те имат много разнообразна структура на почвата и са осеяни с широки чакълести долини.

Малкият размер и значителната еднородност на района за производство на „Custoza“ DOC означават, че климатичните условия са по същество едни и същи навсякъде в него. За района са характерни горещи, но не и задушни лета и относително студени зими, които се смекчават от близостта му до езерото Гарда, създавайки микроклимат, който е благоприятен за отглеждане не само на лозята, но и на маслиновите дървета и кипарисите, които са отличителна черта на местните околности.

Валежите са сравнително равномерно разпределени през годината.

Начинът на разполагане на хълмовете позволява склоновете да се нагряват през деня и хладният въздух да се акумулира през нощта, като по този начин се създават оптимални условия за проявяването на ароматните характеристики на бялото грозде. Свежите ветрове през лятото стимулират добрия растеж на лозите.

Колебанията между дневните и нощните температури, особено по време на последния етап от зреенето на гроздето, спомагат за запазване на киселинните и ароматните му вещества.

Поради това в района на производство на вината „Custoza“ DOC се наблюдават сравнително малки различия по отношение на околностите и климата.

Исторически и човешки фактори

Виното „Custoza“ се е развило в район с историческо и документирано лозарство.

Първите данни за отглеждане на лозови насаждения в сегашния район на производство на „Custoza“ DOC са от откриването на гроздови семки (Vitis sylvestris), датиращи още от времето на наколните селища в района на Pacengo и Peschiera. Първите доказателства в района за култивирането на лозови насаждения датират от римско време (сред археологическите находки в района са предмети, които показват, че виното е било използвано за религиозни обреди, както и артикули, използвани за съхраняване и транспортиране на виното), но богата документация относно отглеждането на лозови насаждения в района — по-специално между Pastrengo и Sommacampagna — има най-вече за периода от IХ век нататък и през цялото Средновековие.

През втората половина на ХIХ век производството на вино в района започва да става специално известно под наименованието „Custoza“ — името на село в община Sommacampagna, известно с две битки по време на войните за обединение на Италия. В проучване, проведено от Експерименталния център за лозарство и винопроизводство в Conegliano през 1939 г., районът Sona-Custoza също е посочен като един от най-добрите райони за лозарство в западната част на провинция Верона.

Наименованието „Bianco di Custoza“ DOC е създадено официално с президентски указ, издаден на 8 февруари 1971 г., и е сред първите наименования за произход на бели вина, признати в Италия. Новото опростено наименование „Custoza“ е одобрено през 2005 г.

Сдружението за защита на „Custoza“ е създадено през 1972 г.

Формировката за отглеждане на лозови насаждения, която се е използвала най-често в района на производство на „Custoza“ DOC, дълго време е била пергола. В древността гроздето не е било отглеждано в специални лозя, а заедно с други култури, които освен това са били ограничени от хълмистия терен.

През 80-те години на ХХ век в района на производство на „Custoza“ започват да настъпват радикални промени, които засягат както метода на отглеждане на лозови насаждения, така и агрономските практики, позволявайки на винопроизводителите да използват по най-добър начин специфичните характеристики на местните сортове грозде: Garganega, Tocai Friulano (известен на местния пазар като Trebbianello) и Bianca Fernanda (местен клон на Cortese). Благодарение на непрекъснатите подобрения в технологиите и натрупания с времето опит винопроизводителите вече са в състояние да определят и прилагат най-подходящите видове формировка и методи за отглеждане на висококачествено грозде и да намират идеалния момент за неговата беритба, като по този начин извеждат на преден план типичните характеристики на гроздето, произтичащи от взаимодействието между сортовете, почвите по хълмовете и микроклимата.

Истинският опит на местните производители обаче се проявява, когато гроздето се превръща във вино, когато от него се извличат специфичните ароматни нотки на всеки култивиран сорт. Това позволява на сместа от различни сортове грозде в „Custoza“ да разкрие деликатния, цветен и плодов мирис на сорта Garganega, характерния цвят на сорта Tocai Friulano и леко ароматните нюанси на сорта Bianca Fernanda, както и отличителните характеристики на другите сортове бяло грозде, отглеждани в района. В резултат на всички тези фактори взети заедно виното „Custoza“ се характеризира със своята силна свързаност с местността и се разпознава лесно по своите цветови нюанси, свежест и присъща пивкост.

Веронската винарска традиция включва и производството на Passito и пенливи вина, макар и само в малки количества. Традиционното оставяне на гроздето да стафидира върху лозята или в зони за сушене има древни традиции в целия район на езерото Гарда, а практиката на приготвяне на пенливо вино е въведена наскоро в средата на миналия век.

Списъкът на сортовете, които могат да се използват за производството на качествено пенливо вино Custozа, позволява да се оптимизира времето за събиране на реколтата — от по-ранни сортове, като Chardonnay и Pinot Bianco, до по-късните сортове, като Garganega и Trebbiano, което позволява да се съставят много разнообразни и сложни ферментационни смеси. Пенливото вино може да се произвежда в автоклави по метода на Charmat или в бутилки по класическия метод.

Виното „Custoza“ passito се произвежда, като се подбират напълно здрави гроздове на полето или се селектират най-редките гроздове и се поставят в касетки или върху подложка, преди да бъдат поставени в проветриви зони за сушене, за да се гарантира оптималното им съхранение.

Средният период на стафидиране продължава от 3 до 4 месеца, в края на който гроздето е загубило около половината от теглото си, преди да бъде подложено на процес на смачкване и на винопроизводство.

Специфични характеристики на продукта

Съществените характеристики на вината „Custoza“ са — и винаги са били — тяхната свежест, леко ароматна природа и фактът, че са пивки вина, които лесно се съчетават. Когато обаче в лозята са селектирани определени гроздове, тези вина са подходящи и за отлежаване.

Виното „Custoza“ се произвежда от смес от три основни сорта, а именно Garganega, Tocai Friulano (известен на местния пазар като Trebbianello) и Bianca Fernanda, към които могат да се добавят и други сортове, отглеждани в района. Това му придава типичния, силно ароматен комплексен характер, който го отличава от сортовите вина от района. Сетивният профил, който се появява, се характеризира с плодови и цветни нотки, понякога придружени от нюанси на билки и подправки. Накратко, смесването на основните сортове придава самобитността на виното „Custoza“, а използването на допълнителни сортове го обогатява с отличителни букети.

Тази важна характеристика се отразява в малкото производство на пенливо вино „Custoza“, което се характеризира със своята свежест и повишена киселинност, която е много добре балансирана с ароматните и плодовите нотки.

Един много рядък, макар и традиционен продукт е „Custoza“ passito (стафидено вино) — златисто на цвят и със средно сладък или сладък вкус, вдъхновено от вината, които традиционно са били сервирани в края на празничните угощения.

Причинно-следствена връзка между околната среда и продукта

Фактът, че има съвсем малки разлики в климатичните условия в различните области на района на производство на „Custoza“ DOC (който, впрочем, не е особено обширен), дава възможност различните видове грозде, които се отглеждат в района (с различни периоди на зреене, разпределени във времето — от ранни сортове, които се берат в края на август, до късни сортове, които се берат чак през втората половина на октомври), да узряват равномерно. Този фактор допринася значително за оформянето на идентичността на тези бели вина.

Също толкова важен е ефектът от високата степен на разнообразие на почвите в резултат от неравномерните наноси, оставени в района от различни ледникови процеси. В действителност този аспект намира израз в свежия, младежки, жизнен характер на виното „Custoza“.

По-специално, поради своя състав моренните почви допринасят за осигуряването на равномерен растеж на всички лозови насаждения. Взаимодействието между почвите и климата в района спомага за правилния растеж и узряване на гроздето и филизите.

Горещите, но не и задушни лета допринасят за натрупването на захари, а подходящите колебания между дневните и нощните температури спомагат за развитието на плодовите и цветните ароматични съставки, откривани във вината „Custoza“ DOC.

9. Допълнитени специфични изисквания (опаковане, етикетиране, други изисквания)

а) Правна уредба:

Съдържа се в законодателството на ЕС

Вид допълнително условие:

Опаковане в определения географски район

Описание на условието:

Бутилирането в географския район е обосновано от необходимостта да се защити качеството на продукта, да се гарантира неговият произход и да се осигури ефективността на проверките.

Отличителните характеристики и качества, които районът на произход придава на вината със ЗНП „Custoza“, са по-добре защитени чрез бутилиране на виното в рамките на района на производство, тъй като това означава, че всички технически правила за транспорт и бутилиране се прилагат и изпълняват под отговорността и с професионалната компетентност на винопроизводителите от същия определен район.

Чрез това задължение се избягват евентуалните рискове при транспорт извън района на винопроизводство, като например: окисляване и термичен стрес поради високи или ниски температури и влошаване на качеството на продукта, което засяга отрицателно химичните и физичните му свойства (киселинност, полифеноли и вещества, които придават цвят) и органолептичните му характеристики (цвят, аромат, вкус), както и неговата стабилност. Рискът от микробиологично замърсяване (с бактерии, вируси, гъбички, плесени или дрожди) също е намален. Това изискване е от полза за операторите, които са наясно с рисковете и са отговорни за запазването на качеството на ЗНП, и дава на потребителите увереност относно произхода и качеството на вината и тяхното съответствие със спецификацията на продукта. Освен това когато районът е по-малък, проверките от страна на компетентните органи са по-ефективни.

Прилагането на изискването за ограничаване на бутилирането на ЗНП „Custoza“ до района на производство — изискване, прилагано от други известни наименования на вина —представлява също така голяма стъпка напред към повишаване на качеството, предлагано от наименованието. Предложеното изменение има за цел „Custoza“ да се превърне в едно от най-важните исторически наименования, обозначаващи изключително бели вина.

Освен това в съответствие с приложимото национално законодателство, за да се защитят съществуващите права, съответните бутилиращи предприятия могат да получат дерогация, за да продължат бутилирането в помещенията си, разположени извън определения район, при условие че подадат заявление до Министерството на политиката в областта на земеделието, храните и горите, придружено от подходяща документация, доказваща, че са бутилирали вина със ЗНП „Custoza“ в продължение на най-малко две (не непременно последователни) години от петте години, предхождащи влизането в сила на изменението, въвеждащо задължението за бутилиране на вина със ЗНП „Custoza“ в района.

б) Правна уредба:

Съдържа се в законодателството на ЕС

Вид допълнително условие:

Дерогация от производство в определения географски район

Описание на условието:

В съответствие с член 5, параграф 1, буква б) от Делегиран регламент (ЕС) № 2019/33 на Комисията процесите, свързани с производството на вида spumante (пенливи вина), включително с образуването на пяна, стабилизирането и подслаждането, могат да се извършват не само в района на производство, но и в провинциите Brescia, Mantua, Trento, Treviso и Vicenza.

Връзка към спецификацията на продукта

https://www.politicheagricole.it/flex/cm/pages/ServeBLOB.php/L/IT/IDPagina/16009

(1) ОВ L 347, 20.12.2013 г., стр. 671.